અહીં મંદિરમાં રામેશ્વરના અચલ બાણ ઉપરાંત ચલ મૂર્તિ પણ છે અને પાર્વતીજીની પણ ચલમૂર્તિ છે, જે સુવર્ણ શણગારોથી સજ્જ રાખવામાં આવે છે અને નિયમિતરૂપે ભોગ પણ ધરાવાય છે. મંદિરને ફરતો ગઢ અને ચાર દરવાજા છે. રામેશ્વરના મંદિરને દશ અગિયાર મજલાવાળા કારીગરીથી ભરપુર શિલ્પકલાના ઉત્તમ નમૂનારૂપ ગોપુરો છે. વચમાં રામેશ્વરનું નિજમંદિર ૬૦ ગજ ઉંચું છે, જે દક્ષિણના ઉંચા મંદિરોમાંનું એક છે. મંદિર શિખરબંધ છે અને તેને ત્રણ ધુમટ છે. મંદિરો ઉપર સુવર્ણના કળશ છે. મંદિર સામે સુવર્ણનો એક સ્થંભ છે. રામેશ્વરની મૂર્તિ જ્યોતિર્લિંગ છે. તે ઉંચું અને ભવ્ય છે. શિવ- રામેશ્વરની સામે ૧૨ ફૂટ પહોળો ને ૧૭ ફૂટ ઉંચો પથ્થરનો પડછંદ પોઠિયો વિશિષ્ટ મુદ્રામાં નજરે પડે છે. તેનું કદ આવનારનું ખાસ ઘ્યાન ખેંચે છે. ચારધામ માંહેનું આ એક ધામ દ્વાદશ જ્યોતિર્લિંગ અને આર્યાવર્તને છેડે છતાં સમુદ્રમાં બેટરૂપમાં આવેલું હોવાથી આ તીર્થનું માહાત્મ્ય ઘણું મોટું મનાય છે, વળી આની સ્થાપના રામચંદ્રજીએ પોતે સ્વહસ્તે કરી કહેવાતી હોઇ તેની પ્રખ્યાતિ વિશેષ છે. આ મંદિરમાં જ બાવીસ સ્નાન કરવાનાં જળકુંડો આવેલા છે. તેમાં લક્ષ્મણકુંડનો મહિમા મોટો મનાય છે. અહીં આવેલા યાત્રાળુ વહેલી સવારે સમુદ્રસ્નાન કરી ભીના કપડે મંદિરમાં આવે છે. અહીંના પૂજારીઓ તેમને ૨૨ જળકુંડોનું સ્નાન કરાવે છે પછી એજ ભીના વસ્ત્રો પહેરી રામેશ્વરના દર્શન કરવાનો મહિમા છે. આ મંદિરમાં સ્ફટિકનું શિવલિંગ પણ પ્રસ્થાપિત છે. વહેલી સવારે ચારથી પાંચ વાગ્યા દરમ્યાન દીવાના અજવાળે ભક્તોને એના દર્શન કરાવવામાં આવે છે. રામેશ્વરને ગંગાજળ કે યમુના જળ ચડાવવાનું માહાત્મ્ય હોવાથી યાત્રાળુઓ દર્શન કરી, ફીની રકમ ભરી ગંગાજળ ચડાવે છે. લક્ષ્મણ કુંડમાં શ્રાદ્ધ વગેરેની ક્રિયા પણ થતી જોઇ શકાય છે.